C 56/6

Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2022/C 56/04)

Šis paziņojums publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

PAZIŅOJUMS PAR STANDARTA GROZĪJUMU, AR KO GROZA VIENOTO DOKUMENTU

“Colinele Dobrogei”

PGI-RO-A0612-AM02

Paziņojuma datums: 2021. gada 3. novembrī.

APSTIPRINĀTĀ GROZĪJUMA APRAKSTS UN PAMATOJUMS

1. Galveno vīna vīnogu šķirņu saraksta papildināšana

Baltvīnu, sārtvīnu un sarkanvīnu produkta specifikācija ir papildināta ar jaunām šķirnēm. Baltvīnu gatavošanā izmantojamo šķirņu sarakstā ir iekļautas šķirnes “Semillon” un “Viognier”, savukārt sarkanvīnu un sārtvīnu gatavošanā izmantojamo šķirņu saraksts ir paplašināts, iekļaujot šķirnes “Malbec”, “Mourvèdre”, “Negru de Drăgășani”, “Petit “Verdot” un “Sangiovese”, kas ir īpaši piemērotas sarkanvīnu gatavošanai, jo tajās labi veidojas tanīni un vienlaikus tām piemīt īpaši augļaina aromāta (gatavu sarkano meža ogu) potenciāls.

Attiecīgi grozīta produkta specifikācijas IV iedaļa un vienotā dokumenta 7. punkts.

2. No jaunajām šķirnēm gatavoto produktu iekļaušana; izmaiņas dažu vīna vīnogu šķirņu ražā

Tā kā paredzēts audzēt jaunas vīna vīnogu šķirnes, bija jāgroza produkta specifikācija, lai tajā iekļautu attiecīgo ražu.

Turklāt bija jāpalielina raža, kas norādīta citām produkta specifikācijā uzskaitītajām šķirnēm, jo ne tikai attiecībā uz jaunajām šķirnēm, bet arī citām šķirnēm vīnogu raža ir palielinājusies, nezaudējot ar AĢIN apzīmētā produkta kvalitātes īpašās iezīmes.

Šo palielinājumu var izskaidrot ar to, ka dažas šķirnes ir iestādītas vīndārzu pārveidošanas/pārstrukturēšanas programmas ietvaros, kas ietver tādu selekcionētu klonu izmantošanu, no kuriem var iegūt kvantitatīvu ražu, un arī noteiktā apgabala īpašie apstākļi (siltas vasaras, kas nodrošina lēnu nogatavošanos, īslaicīga sasalšana vai salnu periodi, kalni ar lēzenām nogāzēm utt.) palīdz iegūt maksimālo ražu, kura vidēji ir aptuveni 15 000 kg/ha.

Attiecīgi grozīta produkta specifikācijas V un VI iedaļa un vienotā dokumenta 5.2. punkts.

3. Pilsētu un ciematu pievienošana noteiktajam ģeogrāfiskajam apgabalam

Produkta specifikācija ir grozīta, lai tajā iekļautu jaunas pilsētas un ciematus Konstancas un Tulčas apgabalu administratīvajā teritorijā, kur atrodas zemesgabali, kas apstādīti ar “dižciltīgām šķirnēm” (Vitis vinifera), kuras piemērotas ar AĢIN apzīmētā produkta kvalitātei. Šīs jaunās pilsētas un ciemati atrodas netālu no pilsētām un ciematiem, kuri jau uzskaitīti attiecībā uz AĢIN “Colinele Dobrogei”, un tajos ir līdzīgi vides un klimatiskie apstākļi. Tie ir uzskaitīti valsts vīndārzu reģistrā, kurā iekļauti zemesgabali, kas apstādīti ar “dižciltīgiem” vīnogulājiem, un zemesgabali, kuri apstādīti ar vīnogulājiem, izmantojot ES finansētās šķirņu pārveides programmas.

Attiecīgi grozīta produkta specifikācijas III iedaļa un vienotā dokumenta 6. punkts.

4. Atkāpe attiecībā uz vīna darīšanu ārpus noteiktā apgabala

Ar šo AĢIN apzīmētā produkta specifikācijā tagad ir atļauta sajaukšanas prakse, ko veic saskaņā ar spēkā esošajiem tiesību aktiem.

Ir ieviesta arī atkāpe, kura nodrošina, ka vīnus ar šo ģeogrāfiskās izcelsmes norādi var ražot apgabalā, kas atrodas ģeogrāfiskā apgabala tuvumā, tajā pašā administratīvajā vienībā, blakusesošā administratīvajā vienībā vai blakusesošos apgabalos ar ģeogrāfiskās izcelsmes norādēm. Par šīs atkāpes piemērošanu 48 stundas iepriekš jāpaziņo kompetentajai iestādei.

Attiecīgi grozīta produkta specifikācijas IX iedaļa un vienotā dokumenta 5.1. punkts.

5. Norādes pievienošana par sārtvīnu gatavošanu

Produkta specifikācijā tagad minēta arī iespēja ražot sārtvīnus no sarkanvīna vīnogu šķirnēm, izmantojot īsās macerācijas paņēmienu un saglabājot izmantotās šķirnes vai šķirņu īpašības.

Attiecīgi grozīta produkta specifikācijas IX iedaļa un vienotā dokumenta 5.1. punkts.

6. Vīnu fizikālo un ķīmisko vērtību pievienošana

Tā kā ar AĢIN apzīmētajiem vīniem nav noteikts maksimālais kopējais spirta saturs un šā parametra norādīšana ir obligāta, produkta specifikācija ir grozīta, lai atsauktos uz tiesību aktos noteiktajām robežvērtībām.

Attiecīgi grozīta produkta specifikācijas XI iedaļa un vienotā dokumenta 4. punkts.

7. No jaunajām vīnogu šķirnēm gatavoto vīnu organoleptisko īpašību iekļaušana

Tā kā vīndarībai piemēroto vīnogu saraksts ir papildināts ar jaunām šķirnēm, ir grozīta arī produkta specifikācija, lai tajā iekļautu no šīm jaunajām šķirnēm gatavoto un ar AĢIN apzīmēto vīnu organoleptiskās īpašības.

Attiecīgi grozīta produkta specifikācijas XI iedaļa un vienotā dokumenta 2. punkts.

8. Noteikumu par vīnu uzlabošanu, pildīšanu pudelēs, noformēšanu un marķēšanu iekļaušana

Produkta specifikācija ir grozīta, lai tajā iekļautu atkāpi no prasības par vīnu uzlabošanu un pildīšanu pudelēs noteiktajā apgabalā. Tagad šos procesus var veikt arī tajā pašā administratīvajā vienībā, blakusesošā administratīvajā vienībā vai blakusesošos apgabalos ar ģeogrāfiskās izcelsmes norādēm, un tādā gadījumā etiķetē attiecīgi jānorāda ražotājs vai pudeļu pildītājs un pudeļu pildīšanas vieta.

Attiecībā uz pildīšanu pudelēs — reaģējot uz ES/eksporta tirgus komerciālajām prasībām, ir grozīta arī produkta specifikācija, lai ar AĢIN “Colinele Dobrogei” apzīmētus vīnus atļautu pārdot nefasētus. Par nefasētiem sūtījumiem būs jāpaziņo kompetentajai iestādei, un tiem būs jāpievieno piemērojamie dokumenti, kā arī dokuments, kas apliecina tiesības izmantot AĢIN.

Skaidrības labad produkta specifikācijā tagad ir ietverta arī sīkāka informācija par obligātu un neobligātu informāciju marķējumā.

Attiecīgi grozīta produkta specifikācijas XII iedaļa un vienotā dokumenta 9. punkts.

9. Noteikumu pārskatīšana attiecībā uz saražoto vīnu gadījumos, kad konstatēta neatbilstība

Lai risinātu gadījumus, kad ražotāja novērtējumā par to, vai ražotajam vīnam piemīt ar AĢIN apzīmētā produkta raksturīgās iezīmes un īpašības, ir konstatēts, ka tas jāklasificē citā kvalitātes kategorijā, produkta specifikācijā jāiekļauj noteikumi par šādu pārklasificēšanu gadījumos, kad izgatavotais vīns ar AĢIN vairs neatbilst standartam.

Tāpēc ir grozīta produkta specifikācijas IV iedaļa. Vienoto dokumentu tas neietekmē.

10. Informācijas par kompetentās iestādes veiktajām pārbaudēm pārskatīšana

Skaidrības labad ir pārskatīta produkta specifikācijā sniegtā informācija par to, kā kompetentā iestāde veic vīnkopības un vīndarības atbilstības pārbaudes.

Tāpēc ir grozīta produkta specifikācijas XV iedaļa. Vienoto dokumentu tas neietekmē.

VIENOTAIS DOKUMENTS

1. Nosaukums vai nosaukumi

Colinele Dobrogei

2. Ģeogrāfiskās izcelsmes norādes veids

AĢIN — aizsargāta ģeogrāfiskās izcelsmes norāde

3. Vīnkopības produktu kategorijas

1. Vīns

4. Vīna vai vīnu apraksts

1. Baltvīns un sārtvīns

ĪSS APRAKSTS

Baltvīni un sārtvīni

Krāsa: zaļgani dzeltena, dažkārt sliecas uz zeltainu, salmu dzeltenu, gaišu/vidēji spilgtu lašrozā krāsu. Smarža un garša: svaigi pļauta siena, akācijas ziedu aromāts, buķete ar saldo mandeļu notīm; labā cukuru uzkrāšanās vīniem piešķir pilnmiesīgu, noapaļotu raksturu ar persiku, aprikožu un mango notīm; līdzsvarota garša, kurā pilnmiesīgums neizceļas; smaržas ziņā vīniem piemīt pļavas ziedu, medus, grauzdējuma un rožu notis ar nelielu aromātiskām šķirnēm raksturīgu citrusaugļu niansi un noturīgas medus šūnu notis izturētiem vīniem (no aromātiskām šķirnēm).

VISPĀRĪGĀS ANALĪTISKĀS ĪPAŠĪBAS

Maksimālais kopējais spirta saturs (tilp. %)

15,00

Minimālais faktiskais spirta saturs (tilp. %)

10,00

Minimālais kopējais skābums

3,5 grami uz litru (izteikts vīnskābē)

Maksimālais gaistošais skābums (miliekvivalentos uz litru)

18

Maksimālais kopējais sēra dioksīda saturs (miligramos uz litru)

200

2. Sarkanvīni

ĪSS APRAKSTS

Sarkanvīni

Krāsa: rubīnsarkana, granātsarkana, purpursarkana, tumši sarkana. Smarža un garša: palielinoties krāsas intensitātei, rodas svaigi meža ogu aromāti, žāvētu plūmju nianses, samtaina garša un krēmīgums, svaigu aveņu, sarkano jāņogu, dzērveņu, skābo ķiršu, krustnagliņu, kazeņu un melleņu aromāts; vīniem piemīt tanīnu struktūra un raksturs ar attīstītu melleņu un krustnagliņu buķeti, piparu/garšvielu notīm, vaniļas aromāts pēc neilgas izturēšanas, saldo ķiršu aromāts un optimāls skābums; tie ir piemēroti izturēšanai ozolkoka mucās.

VISPĀRĪGĀS ANALĪTISKĀS ĪPAŠĪBAS

Maksimālais kopējais spirta saturs (tilp. %)

15,00

Minimālais faktiskais spirta saturs (tilp. %)

10,00

Minimālais kopējais skābums

3,5 grami uz litru (izteikts vīnskābē)

Maksimālais gaistošais skābums (miliekvivalentos uz litru)

20

Maksimālais kopējais sēra dioksīda saturs (miligramos uz litru)

150

5. Vīndarības metodes

5.1. Īpašās vīndarības metodes

1. Ražošana ārpus noteiktā apgabala

Attiecīgais ierobežojums vīnu gatavošanā

Ar AĢIN “Colinele Dobrogei” apzīmētos vīnus var ražot apgabalā, kurš atrodas noteiktā apgabala tuvumā, tajā pašā administratīvajā vienībā, blakusesošā administratīvajā vienībā vai blakusesošos apgabalos ar ģeogrāfiskās izcelsmes norādēm. Par šīs atkāpes piemērošanu 48 stundas iepriekš jāpaziņo Valsts vīnkopības un vīna birojam (ONVPV).

2. Ražošanas metode

Īpašā vīndarības metode

Atļauta sajaukšana. Tā jāveic saskaņā ar spēkā esošajiem tiesību aktiem.

3. Vīndarības metode

Īpašā vīndarības metode

No sarkanvīna gatavošanā izmantotajām šķirnēm var gatavot arī sārtvīnus, izmantojot īsās macerācijas paņēmienu un saglabājot sarkanvīnu šķirnes vai šķirņu īpašības.

5.2. Maksimālais ražas iznākums

1. “Petit Verdot”, “Sangiovese” vīnogas

14 000 kilogrami vīnogu no hektāra

2. “Viognier” vīnogas

14 500 kilogrami vīnogu no hektāra

3. “Negru de Drăgăşani” vīnogas

15 000 kilogrami vīnogu no hektāra

4. “Cabernet Sauvignon”, “Malbec”, “Mourvèdre” vīnogas

15 400 kilogrami vīnogu no hektāra

5. “Chardonnay”, “Pinot Gris” vīnogas

16 300 kilogrami vīnogu no hektāra

6. “Semillon” vīnogas

16 600 kilogrami vīnogu no hektāra

7. “Muscat Ottonel”, “Pinot Noir”, “Syrah”, “Burgund mare”, “Băbească Neagră” vīnogas

17 100 kilogrami vīnogu no hektāra

8. “Sauvignon”, “Riesling italian”, “Riesling de Rhin”, “Merlot”, Fetească Neagră”, “Fetească Regală”, “Fetească Albă”, “Tămâioasă Românească” vīnogas

18 000 kilogrami vīnogu no hektāra

9. “Traminer aromat”, “Traminer roz”, “Crâmpoşie, Columna”, “Aligoté”, “Iordană”, “Aromat de Iaşi”, “Rkaţiteli” vīnogas

18 000 kilogrami vīnogu no hektāra

10. “Saint Emilion”, “Novac”, “Mamaia”, “Cristina”, “Alicante Bouschet” vīnogas

18 000 kilogrami vīnogu no hektāra

11. “Petit Verdot”, “Sangiovese”

105 hektolitri no hektāra

12. “Viognier”

109 hektolitri no hektāra

13. “Negru de Drăgăşani”

112 hektolitri no hektāra

14. “Cabernet Sauvignon”, “Malbec”, “Mourvèdre”

115 hektolitri no hektāra

15. “Chardonnay”, “Pinot Gris”

122 hektolitri no hektāra

16. “Semillon”

124 hektolitri no hektāra

17. “Muscat Ottonel”, “Pinot Noir”, “Syrah”, “Burgund mare”, “Băbească Neagră”

128 hektolitri no hektāra

18. “Sauvignon”, “Riesling italian”, “Riesling de Rhin”, “Merlot”, Fetească Neagră’, “Fetească Regală”, “Fetească Albă”, “Tămâioasă Românească”

135 hektolitri no hektāra

19. “Traminer roz”, “Traminer aromat”, “Crâmpoşie”, “Columna”, “Aligoté”, “Iordană”, “Aromat de Iaşi”, “Rkaţiteli”

135 hektolitri no hektāra

20. “Saint Emilion”, “Novac”, “Mamaia”, “Cristina”, “Alicante Bouschet”

135 hektolitri no hektāra

6. Noteiktais ģeogrāfiskais apgabals

Konstancas [Constanța] administratīvais apgabals:

— Murfatlar pilsēta — Murfatlar, Siminoc,

— Valu lui Traian pašvaldības teritorija — Valu lui Traian ciemats,

— Poarta Albă pašvaldības teritorija — Poarta Albă un Nazarcea ciemats,

— Ovidiu pilsēta — Ovidiu pašvaldības teritorija, Poiana ciemats,

— Ciocârlia pašvaldības teritorija — Ciocârlia ciemats,

— Medgidia pilsēta — Medgidia, Remus Opreanu, Valea Dacilor,

— Castelu pašvaldības teritorija — Castelu, Cuza Vodă, Nisipari ciemats,

— Siliştea pašvaldības teritorija — Siliştea ciemats,

— Tortoman pašvaldības teritorija — Tortoman ciemats,

— Peştera pašvaldības teritorija — Peştera, Ivrinezu Mi ciemats,

— Mircea Voda pašvaldības teritorija — Mircea Voda, Satu Nou, Ţibrinu, Saligny, Stefan cel Mare, Gherghina ciemats,

— Adamclisi pašvaldības teritorija — Adamclisi, Abrud, Haţeg, Urluia, Zorile ciemats,

— Cernavodă pilsēta — Cernavodă pašvaldības teritorija,

— Seimeni pašvaldības teritorija — Seimeni, Seimenii Mici ciemats,

— Rasova pašvaldības teritorija — Rasova, Cochirleni ciemats,

— Mihai Viteazu pašvaldības teritorija — Mihai Viteazu, Sinoie ciemats,

— Istria pašvaldības teritorija — Istria, Nuntaşi ciemats,

— Cogealac pašvaldības teritorija — Cogealac, Tariverde, Fântânele ciemats,

— Mangalia pilsēta,

— Hârşova pilsēta,

— Chirnogeni pašvaldības teritorija — Chirnogeni ciemats,

— 23. augusta pašvaldības teritorija — 23. augusta ciemats,

— Horia pašvaldības teritorija — Horia, Tichileşti ciemats,

— Crucea pašvaldības teritorija — Crucea ciemats,

— Topalu pašvaldības teritorija, — Topalu ciemats,

— Ciobanu pašvaldības teritorija — Ciobanu ciemats,

— Gârliciu pašvaldības teritorija — Gârliciu ciemats,

— Saraiu pašvaldības teritorija, — Saraiu ciemats,

— Cobadin pašvaldības teritorija — Viişoara ciemats;

Tulčas [Tulcea] administratīvais apgabals:

— Babadag pilsēta,

— Sarichioi pašvaldības teritorija — Enisala, Visterna, Zebil, Sabangia ciemats,

— Valea Nucarilor pašvaldības teritorija — Valea Nucarilor, Agighiol, Iazurile ciemats,

— Tulčas pilsēta,

— Ostrov pašvaldības teritorija — Ostrov, Piatra ciemats,

— Somova pašvaldības teritorija — Somova, Mineri, Parcheş ciemats,

— Niculiţel pašvaldības teritorija — Niculiţel ciemats,

— Izvoarele pašvaldības teritorija — Izvoarele, Alba ciemats,

— Valea Teilor pašvaldības teritorija — Valea Teilor ciemats,

— Frecăţei pašvaldības teritorija — Teliţa, Poşta ciemats,

— Isacea pilsēta,

— Luncaviţa pašvaldības teritorija — Luncaviţa ciemats,

— Văcăreni pašvaldības teritorija — Văcăreni ciemats,

— Jijila pašvaldības teritorija — Jijila ciemats,

— Măcin pilsēta,

— Greci pašvaldības teritorija — Greci ciemats,

— Cerna pašvaldības teritorija — Cerna ciemats,

— Carcaliu pašvaldības teritorija — Carcaliu ciemats.

7. Galvenā(-ās) vīna vīnogu šķirne(-es)

“Alicante Bouschet N” — “Alicante Henri Bouschet”

“Aligoté B” — “Plant de trois”, “Plant gris”, “Vert blanc”, “Troyen blanc”

“Aromat de Iași B”

“Burgund Mare N” — “Grosser burgunder”, “Grossburgunder”, “Blaufrankisch”, “Kekfrankos”, “Frankovka”, “Limberger”

“Băbească Neagră N” — “Grossmuttertraube”, “Hexentraube”, “Crăcana”, “Rară neagră”, “Căldăruşă”, “Serecsia”

“Cabernet Sauvignon N” — “Petit Vidure”, “Bourdeos tinto”

“Chardonnay B” — “Gentil blanc”, “Pinot blanc Chardonnay”

“Columna B”

“Cristina N”

“Crâmpoșie B”

“Fetească albă B” — “Păsărească albă”, “Poama Fetei”, “Madchentraube”, “Leanyka”, “Leanka”

“Fetească neagră N” — “Schwarze Madchentraube”, “Poama fetei neagră”, “Păsărească neagră”, “Coada rândunicii”

“Fetească regală B” — “Konigliche Madchentraube”, “Koningsast”, “Ktralyleanka”, “Dănăşană”, “Galbenă de Ardeal”

“Iordană B” — “Iordovană”, “Iordan”

“Malbec N” — “Cotes rouges”, “Pied de Perdrix”, “Plant d’Arles”

“Mamaia N”

“Merlot N” — “Bigney rouge”

“Mourvedre N”

“Muscat Ottonel B” — “Muscat Ottonel blanc”

“Negru de Drăgăşani N”

“Novac N”

“Petit Verdot N”

“Pinot Gris G” — “Affumé”, “Grau Burgunder”, “Grauburgunder”, “Grauer Mönch”, “Pinot cendré”, “Pinot Grigio”, “Ruländer”

“Pinot Noir N” — “Blauer Spätburgunder”, “Burgund Mic”, “Burgunder roter”, “Klävner Morillon Noir”

“Riesling de Rhin B” — “Weisser Riesling”, “White Riesling”

“Riesling Italian B” — “Olasz Riesling”, “Olaszriesling”, “Welschriesling”

“Rkatiteli B” — “Dedali Rkatiteli”, “Korolioc Rkatiteli”

“Saint Emilion B” — “Trebbiano Toscano”, “Ugni blanc”

“Sangiovese N” — “Brunello di Montalcino”, “Morellino”

“Sauvignon B” — “Sauvignon verde”

“Syrah N” — “Shiraz”, “Petit Syrah”

“Semillon B” — “Semillon blanc”

“Traminer Roz Rs” — “Rosetraminer”, “Savagnin roz”, “Gewürztraminer”

“Traminer aromat alb B”

“Tămâioasă românească B” — “Rumänische Weihrauchtraube”, “Tamianka”

“Viognier B” — “Petit Vionnier”, “Viogne”, “Galopine”, Vugava bijela’

8. Saiknes vai saikņu apraksts

8.1. Ģeogrāfiskā apgabala specifika

Apgabals ir Dobrudžas [Dobrogea] teritorija Rumānijas dienvidaustrumos, un to norobežo Donavas lejtece (rietumos un ziemeļos), Melnā jūra (austrumos) un Bulgārijas robeža (dienvidos). To raksturo pārsvarā plato tipa zemes veidojumi ar lesa pagulslāni, un tā ekoloģiskie, augsnes un klimatiskie apstākļi ir klasificēti stepes un mežastepes kategorijā. Ikviens no minētajiem komponentiem palīdz radīt ekoloģisku vidi, kas piemērota vīnogulāju audzēšanai.

Lielākā daļa vīndārzu atrodas uz lesa ģeoloģiskā pagulslāņa (3–40 m biezumā), kas daļēji nosedz cietus, senus autohtonus vai pārvietojušos iežus (pirmspaleozoja, paleozoja, mezozoja un terciārā perioda iežus).

Ziemeļdobrudža ir lielākoties kalnaina (augstienes ar aizsargātām ieplakām 100–467 m augstumā virs jūras līmeņa), savukārt Dienviddobrudžai raksturīga strukturāla slāņaina plato ainava (zem 200–300 m). Šīs divas ainavas atdala plašas pauguru erozijas plato Dobrudžas centrālajā daļā (250–350 m).

Šis ir Rumānijas reģions, kurā ir vismazāk nokrišņu un gruntsūdeņu: to pieejamība ir nevienmērīga, un ūdens bieži ir vairāk mineralizējies. Lai šo situāciju uzlabotu, izmanto ūdens uzkrāšanu, ražas novākšanu un apūdeņošanu.

Tipiski kontinentālā klimata ietekmi daļēji mazina tuvumā esošā Melnā jūra, Donavas purvāji un delta. Gada vidējā temperatūra ir aptuveni 11 °C, un temperatūras diapazons starp janvāra un jūlija vidējām vērtībām ir lielāks nekā 25 °C, bet starp absolūtajām galējām vērtībām vairāku gadu laikā — lielāks nekā 75 °C. Gada vidējais nokrišņu daudzums bieži ir mazāks nekā 400 mm. Apgabala priekšrocības ir labi termiskie apstākļi, proti, tas ir viens no Rumānijas siltākajiem reģioniem (ar saules starojumu virs 120–125 kalorijām uz kvadrātcentimetru, saulesgaismas ilgumu virs 2 200 stundām un diennakts vidējo pozitīvo temperatūru līdz 4 000–4 200°C gada laikā), kas nodrošina, ka vīnogas var nogatavoties un pat pārgatavoties.

Dominējošā augsnes kategorija vīnkopības apgabalos ir zonāla augsne, proti, stepēm raksturīga augsne (brūnā melnzeme un melnzeme) un mežastepēm raksturīga augsne (ar kalciju bagāta melnzeme un retāk — māla-iluviālā melnzeme, rendzīna un pelēkzeme), kas pārsvarā veidojusies uz lesa pagulslāņa.

8.2. Sīkas ziņas par produktu

Ar AĢIN “Colinele Dobrogei” apzīmētie vīni var būt baltvīni, sarkanvīni vai sārtvīni.

Baltvīni un sārtvīni ir dzidri, zaļgani dzelteni līdz zeltaini dzelteni vai gaišā vai vidēji spilgtā lašrozā krāsā, ar samtainu garšu.

Smaržas un garšas ziņā lielākā daļa nošu ir ziedu notis. Vīnos ir labi uzkrājušies cukuri, un tie ir labi noapaļoti; no aromātiskajām šķirnēm gatavotiem vīniem piemīt medus, rožu un citrusaugļu notis, bet no aromātiskajām šķirnēm gatavotiem izturētiem vīniem dažkārt piemīt medus šūnu notis.

Sarkanvīniem ir samtaina garša, un tie ir rubīnsarkanā, granātsarkanā, tumši purpursarkanā vai tumši sarkanā krāsā.

Smaržā un garšā jūtami labi nogatavojušos meža ogu svaigie aromāti ar žāvētu plūmju niansēm, samtainums un krēmīgums, kā arī svaigu aveņu, sarkano jāņogu, dzērveņu, kazeņu un melleņu aromāts. Vīniem ir tanīnu struktūra un raksturs un melleņu un krustnagliņu buķete, un dažkārt tie ir izteikti piparoti, savukārt neilgi izturēti vīni iegūst vaniļas aromātu. Tie ir piemēroti izturēšanai ozolkoka mucās.

8.3. Cēloniskā mijiedarbība

Specifiku ar AĢIN “Colinele Dobrogei” apzīmētajiem vīniem piešķir to gatavošanā izmantotā misa. Tas ir saistīts ar vīnogu šķirnēm, kuras labvēlīgi ietekmē liels saules starojums — termiskie apstākļi ir vieni no siltākajiem Rumānijā — un zems nokrišņu daudzums. Šie faktori palīdz vīnogām labi nogatavoties, un no tām iegūst misu ar augstu cukuru saturu. Apgabalā jūtama jūras ietekme. Īpaši labvēlīga tā ir rudenī, jo darbojas kā temperatūras regulators. Cernavodă apgabalu ietekmē Donava; tās ietekme īpaši jūtama tai tuvākajos vīndārzos. Svarīgs vīna kvalitātes faktors ir augsne, kas bagāta ar kalcija karbonātu. Vīnu kvalitāti pastiprina tuvējā Razim un Sinoe ezera labvēlīgā ietekme un laba augsne vīnogulāju audzēšanai, kā arī tas, ka vīni ir līdzsvaroti spirta satura un skābuma ziņā un tiem ir labi izteiktas organoleptiskās īpašības (ziedu / meža ogu, garšvielu notis).

9. Būtiski papildu nosacījumi (iepakojums, marķējums, citas prasības)

Gatavam produktam piemērojamie nosacījumi

Tiesiskais regulējums

Valsts tiesību akti.

Papildu nosacījuma veids

Atkāpe attiecībā uz ražošanu noteiktajā ģeogrāfiskajā apgabalā.

Nosacījuma apraksts

Ja kompetentās iestādes ir pienācīgi informētas, vīnus var uzlabot un pildīt pudelēs ārpus apgabala, kurā audzētas vīnogas.

Šie procesi drīkst notikt tajā pašā administratīvajā vienībā, blakusesošā administratīvajā vienībā vai blakusesošos apgabalos ar ģeogrāfiskās izcelsmes norādēm.

Šādā gadījumā etiķetē attiecīgi jānorāda ražotājs vai pudeļu pildītājs un pudeļu pildīšanas vieta.

Attiecībā uz pildīšanu pudelēs — reaģējot uz ES un eksporta tirgu komerciālajām prasībām, ir atļauta ar AĢIN “Colinele Dobrogei” apzīmēto vīnu pārdošana nefasētā veidā.

Par nefasētiem sūtījumiem iestādes jāinformē ar vietējā inspekcijas dienesta starpniecību. Nefasētiem sūtījumiem jāpievieno attiecīgie dokumenti, kā arī sertifikāts, kas apliecina tiesības izmantot aizsargāto nosaukumu un šo vīnu tirgot.

Saite uz produkta specifikāciju

https://www.onvpv.ro/sites/default/files/caiet_de_sarcini_ig_colinele_dobrogei_modif_cf_notificarii_1797_din_05.08.2016_cerere_3_2021_modif_anterioare_no_track_changes.pdf

(1) OV L 9, 11.1.2019., 2. lpp.